和丁祖舜二月陰寒之作
作者：陳淳
朝代：宋

paragraphs: 東皇涖事已告半，農村恰恰脂田車。
胡爲玄冥尚偃蹇，暗弄威權未退斜。
阿涖{雨/趻}最癡鎖烏脚，阿香亦懶敲龍牙。
竟日欲雨竟不雨，號寒往往悲啼鴉。
原苗縮澀鮮生意，且悴且腐真可嗟。
皇天本自愛下氓，陰陽舒慘元不差。
不知當軸燮理人，此劑得之誰氏家。
傅霖遁跡莫與用，鄒律束手難爲夸。
安得巨力挽天河，洗凈妖氣無蘗芽。
放開和氣充人寰，均敷菽麥榮禾麻。
同作堯民含哺樂，毋但獨醉盈畦花。